25 każ ta' ħwienet li kienu qed ibigħu prodotti tal-kuntrabandu jew projbiti
Imtella' Awwissu 6, 2020 - Aġġornata 6 Ta' Awwissu, 2020 9:12am Minn diversi spezzjonijiet li għamlet it-Taqsima tal-Infurzar tad-Dwana f'diversi ħwienet tal-merċa u supermarkets, bars u ristoranti, lukandi, wine bars u kafeteriji madwar Malta, sabet 25 każ fejn kienu qed jinbiegħu prodotti tal-kuntrabandu jew projbiti. F'dawn il-25 każ, id-Dwana qabdet u kkonfiskat: 16,026 sigarett tal-kuntrabandu; 530 flixkun xorb alkoħoliku (spirti); Fi stqarrija d-Dwana qalet li l-ispezzjonijiet saru wkoll fi ħwienet tas- souvenirs, ħwienet tal-ispirti u l-inbejjed, barbiera, pet shops u bejjiegħa tal-ħaxix matul dawn l-aħħar erba' ġimgħat, fil-Mellieħa, fix-Xemxija, f'San Pawl il-Baħar, f'Buġibba, fil-Qawra, f'Paceville, f'Marsascala, f'Birżebbuġa, fil-Belt Valletta, fl-Imsida, f'Tal-Pietà, fir-Rabat, f'Birkirkara, fil-Marsa, fi Fleur de Lys u f'Ħal Far. Qalet li dawn il-każi qed jiġu evalwati mill-Uffiċċju Legali tad-Dipartiment biex jittieħdu l-passi kollha neċessarji skont il-liġi.